Georg Dietrich Leyding

Georg Dietrich Leyding (ok Leiding oder Leÿding; * 23. Februar 1664 in Bücken; † 10. Mai 1710 in Bruunswiek) weer en düütschen Kumponist un Vertreder von de Noorddüütsche Örgelschool.

 Leven 

Leyding güng 1679 för fiev Johr na Bruunswiek bi Jakob Bölsche in’e Lehr. Na düsse Tied is he na Hamborg un Lübeck reist, üm dor bi Johann Adam Reincken un Dieterich Buxtehude wieder to lehren. He keem na Bruunswiek trügg, üm dor an Bölsche sien Steed to treden, nadem de krank worrn weer. Na Bölsche sien Dood is Leyding Organist an de Karken St. Ulrich un St. Blasius worrn, later ok an St. Magnus. Korte Tied hett Leyding bi Johann Theile in Wulfenbüttel Ünnerricht in Kumpositschoon nahmen.

 Wark 

Von Leyding sünd dree Präludien, een Variatschoon över Von Gott will ich nicht lassen un een Choraalbearbeidung över Wie schön leuchtet der Morgenstern överlevert.

Kategorie:Barock
Kategorie:Komponist
Kategorie:Musiker
Kategorie:Boren 1664
Kategorie:Storven 1710
Kategorie:Mann